google/wiki40b huggingface dataset:
Asbjørn Gjengedal

Forfatterskapet

På slutten av 1990-tallet dro Gjengedal til USA for et lengre opphold. Han samlet der informasjon om Abraham Vereide, som  utvandret fra Gloppen 19 år gammel. Vereide ble en markant skikkelse innen metodistkirken i USA og etablerte The Fellowship Foundation, og en bønneseremoni som i dag er kjent som National Prayer Breakfast, et nasjonalt årlig arrangement som trekker presidenter til talerstolen. Gjengedal samlet og gjennomgikk et omfattende kildemateriale og utga en biografi om Abraham Vereide i 2001 på Lunde Forlag.
7. divisjon fotball for menn 2012

Oslo Fotballkrets I

¹ Lille Tøyen 2 trakk laget i løpet av sesongen.
Brennpunkt Marseille

Handling

Handlingen begynner der Brennpunkt New York slutter. Etterforskeren «Popeye» Doyle har fått permisjon fra New York-politiet for å forsøke å fakke den beryktede narkotikakongen Alain Charnier som slapp unna forrige gang politiet hadde en storaksjon. 
Ferden går til den franske middelhavsbyen Marseille, men der møter han store problemer med et politi som er skeptisk til amerikanske politimetoder, og i tillegg har han store språkvanskeligheter. Han blir tatt imot av politi-inspektør Henri Barthelemy (Bernard Fresson), og det oppstår umiddelbart et spent forhold mellom dem. Popeyes rykte er nemlig godt kjent hos franskmennene, og Barthelemy prøver med en gang å begrense Popeyes utagerende stil. Dette blir ikke veldig godt mottatt av Popeye, som slettes ikke er interessert i å være inaktiv observatør. Han kjefter seg frem, og under første spaningsoppdrag setter han etter første og beste mistenkte som prøver å fly unna. Da det viser seg at mannen han forfulgte faktisk var politimann på spaningsoppdrag blir han ikke noen populær mann hos det franske politiet. Spesielt ikke når spaningsagentens identitet på den måten også blir kjent for det kriminelle miljøet, noe som gjør at han snart blir skutt og drept. De prøver etter dette å skyve Popeye ut i kulden, og han begynner derfor etterforske alene. 
Det synes det å eksister en ugjennomtrengelig mur omkring mannen som sitter på toppen av heroin-pyramiden og etterhvert blir Popeye lurt i en felle og fanges av skurken, for deretter å bli tvangstilvennet av heroin. Deretter følger en hard avvenningsperiode før han kan gjenoppta jakten.

I Norge

Både VGs og Dagbladets anmelder gav den terningkast fire.
Krefeld

Historie

Byen har opphav tilbake i romertiden da legioner grunnla en militærleir kalt Gelduba her (i dag bydelen Gellep). Krefeld selv ble først nevnt i 1105 med navnet Krinvelde. Uerdingen var opprinnelig en selvstendig by øst for Krefeld, og ble grunnlagt i 1255. I middelalderen var dette en større og viktigere by enn Krefeld.
Byen begynte å vokse på 1600-tallet da Krefeld var en av få byer som ikke ble hardt rammet av trettiårskrigen. Byen ble raskt overbefolket, og i 1683 flyttet tretten familier (Mennonitter) fra Krefeld, reiste over Atlanteren og grunnla bosetningen Germantown i USA, som i dag er en del av Philadelphia.
Byen Uerdingen var mindre heldig og ble nesten helt jevnet med jorden i trettiårskrigen av tropper fra Hessen. Krefeld vokste seg større enn Uerdingen, og i 1928 ble de to slått sammen.
Øyespleis

Øyespleis er en spleiset løkke, øye, i enden på et tau, eventuelt en vaier. Behovet for et øye med fast diameter i en tauende er vanligvis for fortøyning til en tapp, med mulighet for å raskt kunne festes og fjernes. Tauet i et øye kan være utsatt for gnisning og friksjonslitasje. I noen tilfeller kan det være hensiktsmessig med en kause av metall eller plast til å kle øyets innside. En kause vil også bidra til at øyet holder den sirkulære formen.
Spleis i en øyespleis utformes vanligvis på et tvinnet tau. Tauenden splittes ved å tvinne opp tauet. Avhengig av ønsket størrelse på øyet åpnes tauet slik at den splittede enden kan spleises inn i tauet.
Yinshan zhengyao

Yinshan zhengyao (kinesisk: 饮膳正要; «Den riktige dietts prinsipp») er et kinesisk verk om ernæringslære, forfattet av Hu Sihui (忽思恚 - på kinesisk er navnet blitt skrevet på forskjellig vis). Han var den kinesiske diettlege fra Yanyou-æraen til Tianli-æraen (1314–1330) ved mongolerhoffet. Hans kinesiske embedstittel lød yǐnshàn tàiyī (饮膳太医; «keiserlig lege fot drikke og spise»).

Beskrivelse

Verket dateres til året 1330, og er dedisert til Yuan-keiseren Wenzong (Wénzōng 文宗), mongolkhanen Borzigin Tubtemur (kinesisk 孛儿只斤图帖睦耳).  Det omfatter tre bind (juan).
Boken gir viktig innsikt i steppenomadenes kosthold i de kinesisk-mongolske grensetrakter, og i kinesisk kosthold under mongolertiden. Ifølge forfatternde Buell og Anderson turde forfatteren ha tale et tyrkerspråk, sannsynligvis uigursk, og ha vokst opp i en kinesisk-tyrkisk og til sist i en mongolsk blandingskultur. De viser til at flere matoppskrifter er klart videreført til de moderne Huikineseres (回) kjøkken i Ningxia 
Også persisk-arabiske matoppskrifter er å finne i verket. Den kinesiske innflytelse blir tydelig for det meste hva angår plantebasert kost.
Den engelske oversetteøse hos Buell & Anderson lyder Proper and Essential Things for the Emperor’s Food and Drink.
Lene Nystrøm

Nakenmodell

Tidlig på 90-tallet jobbet Nystrøm som barpike og modell. I 1998 trykte kjendisbladet Se og Hør så en rekke nakenfoto av Nystrøm som angivelig skulle vært tatt tidligere på 90-tallet da hun delvis jobbet som modell. Bildene var tatt av hobbyfotografen Rolf «Roffe» Tore Kjæran da Nystrøm var bare 16–17 år gammel.

Popmusiker i Aqua

Det var i tiden som fotomodell hun utviklet sin interesse for underholdningsbransjen. Nystrøm TV-debuterte som vertinne i programmet Casino på TVNorge. I 1994 hadde hun et engasjement som sanger på danskebåten MS «Peter Wessel». Her ble hun oppdaget av René Dif, som tok henne med i den danske dansegruppen Aqua som da het Joyspeed.
Etter først å ha utgitt singlen “Itsy bitsy” i 1994 (som ble en fiasko) spilte gruppen inn albumet Aquarium i 1997. Den da ukjente popgruppen reiste på kjøpesenterturné, og norske medier var bare måtelig interessert i vestfoldjenta. Men med hitlåten «Barbie Girl» tok gruppens popularitet helt av. Gruppens fengende og humoristiske poplåter sørget for platinaplater i over 20 land og plutselig var Aqua-Lene en popstjerne. For sin deltakelse i Aqua fikk hun juryens spesialpris under Spellemannprisen 1997.
I 1998 skrev Aqua temalåten til Hollywood-filmen Sliding Doors, og de opptrådte på MTV Music Awards hvor de spilte en mix av sine mange hitlåter, som «Barbie Girl», «Dr Jones» og «Roses Are Red».  Bandets karriere ble kortvarig da oppfølgeren Aquarius i 2000 ble slaktet av kritikerne, og solgte på langt nær så mye som debuten. 
Nystrøm ble i gruppa til 2001 da indre konflikter i begynte å tære på henne. Det var særlig det dårlige forholdet mellom henne og kjæresten René Dif som førte til at hun brøt ut. På samme tid hadde hun startet et forhold til bandmedlemmet Søren Rasted, som hun giftet seg med i Las Vegas i all hemmelighet samme år.

Etter Aqua

To år etter Aqua forsøkte Nystrøm Rasted med vekslende hell å skape sin egen solokarriere. I 2003 utgav hun debutalbumet "Play with me", med singlene "It's your duty", "Pretty young thing" og "Virgin superstar". 
Etter dette begynte hun i stedet å skrive sanger for andre artister, slik som for gruppa Girls Aloud hvor hun skrev sangene No Good Advice og You Freak Me Out for deres første album "Sound of the Underground". No good advice ble en hit og medførte at Girls Aloud ble etablert innenfor pop-miljøet.
Hennes hittil siste bidrag på musikkfronten var som med-vokalist på den danske Tsunami-singlen som havnet på førsteplass i Danmark i 2005.
Høsten 2007 ble det gjort kjent at hun skulle på comebackturné med Aqua i 2008.

Filmroller

I 2009 fikk Nystrøm Rasted sin første filmrolle i «Fri os fra det onde». Den tidligere Aqua-vokalisten spiller en av hovedrollene i den danske filmen, som blant annet viser Nystrøm Rasted i en voldtektsscene.
Senere på året spilte Nystrøm Rasted også i en norsk krigsfilm, Svik, der hun har rollen som nattklubbsangerinnen Eva Karlsen, som må forholde seg til både tyske svartebørshaier og norske motstandsfolk under 2. verdenskrig.
Hun har også spilt i fem filmer om Varg Veum.

Privatliv

Ekteparet Nystrøm Rasted fikk sitt første barn (en jente) høsten 2004, og sitt andre (en gutt) i 2006.
Tjorafunnet

Tjorafunnet er et arkeologisk funn som ble oppdaget i 2009 beliggende ved riksvei 509 i Tjora, Sola kommune. Funnet ble oppdaget i forbindelse med arkeologiske undersøkelser av gravfeltet på Orshaug. Det ble funnet dyrkningslag og kokegrupper. Midt på feltet ble det funnet en 8 meter stor flyttblokk. Ved denne flyttblokken ble det funnet kulturlag og nedgravninger med en del flint og store mengder keramikk. Funnene er datert til senneolitikum, bronsealder og førromersk jernalder. Funnene er tolket som rituelle nedleggelser.
Petropavlovsk-Kamtsjatskij

Petropavlovsk-Kamtsjatskij (russisk: Петропа́вловск-Камча́тский) er en by i Kamtsjatka kraj i Russland, som den også er det administrative, industrielle, vitenskapelige og kulturelle senteret for. Innbyggertall: 198 028 (folketelling 2002), 268 747 (folketelling 1989). Mesteparten av befolkningen er russere og ukrainere. Det bor flere mennesker i denne byen enn i naboregionene Magadan oblast og Tsjukotka autonome okrug. Byen dekker et areal på 400 km².
Byen ble grunnlagt av oppdageren Vitus Bering, som nådde Avatsjabukta i 1740 og la ned grunnsteinen for havna Petropavlovsk, som er oppkalt etter hans to skip, Sankt Peter og Paul av Tarsus, som ble bygget i Okhotsk for hans andre ekspedisjon. Bystatus ble innvilget 9. april 1812. Under krimkrigen motstod festningen beleiringen fra de engelsk-franske styrkene, og falt aldri.
Petropavlovsk var en viktig kilde for fisk (spesielt laks) og krabbe for Sovjetunionen på 1900-tallet. Etter slutten på sovjettiden har imidlertid fiskerettighetene blitt solgt til utenlandske interesser. Byen ligger på høye åser og er omringet av vulkaner. Det er faktisk ikke mulig å se horisonten klart fra noe sted i byen ettersom det er vulkaner og fjell overalt.
På andre side av Avatsjabukta fra byen ligger Russlands største ubåtbase, Rybatsjij atomubåtbase, (beliggenhet og satellittbilder: 52°55′N 158°29′Ø) etablert i sovjettiden og fremdeles i bruk av den russiske stillehavsflåten.
Klimaet er subarktisk og årsnedbøren er i gjennomsnitt 860 mm, eller rundt tre ganger så mye som er vanlig i Sibir, og mesteparten faller som snø. Temperaturen om vinteren er mildere enn i Sibir. En typisk januardag ligger på minus 7,3°C, mens normalt maksimum i juli er 20°C.
Byen har bygd ut en turistbasert infrastruktur. Rundt tjue store turistselskaper tilbyr et stort utvalg av tjenester, fra bjørnejakt til paragliding. Ettersom Petropavlovsk-Kamtsjatskij er den nest største byen i verden som ikke kan nås via landeveien (etter Iquitos, Peru), så er det svært dyrt å reise hit, men byen vokser likevel i popularitet på grunn av det bemerkelsesverdige landskapet og naturen på Kamtsjatkahalvøya. Byen betjenes av Petropavlovsk-Kamtsjatskij lufthavn.
Amfi Moa

Amfi Moa er et kjøpesenter i Spjelkavik, en mil øst for Ålesund sentrum.
Det er eid av Olav Thon Gruppen. Med en omsetning på 2,84 milliarder kroner i 2017 er Amfi Moa landets tredje største målt i omsetning.
Kjøpesenteret huser omlag 200 butikker fra desember 2018. Senteret er fordelt på tre sammenhengende bygningsmasser kalt Nord, Syd og Øst. I 2018 ble Amfi Moa utvidet fra ca 107.000 kvadratmeter til ca 140.000 kvadrameter. Det ble investert ca 600 millioner kroner for å få det ferdigstilt.
Kjøpesenteret ligger på et tidligere landbruksområde, hvor mellom annet Moa gård lå. Området ble i 1970 omregulert til næringsformål, og det første varehuset i området åpnet i 1972. Dagens Amfi Moa har sitt utspring fra Moa Butikksenter (åpnet 1983), Moa Syd (åpnet 1991) og Moagård (åpnet 1995, kjøpt opp av Amfi Eiendom i 1999). Første sammenslåing skjedde i 2000 da Moa Butikksenter og Moa Syd ble bygd sammen med gangbro, og tok navnet Stormoa. Amfi Eiendom kjøpte det meste av Stormoa i 2003 som dermed banet vei til sammenslåing med Amfi Moagård. Kjøpesentrene fikk etter dette navnet Amfi Moa.
Rassemblement constitutionnel démocratique

Den konstitusjonelle demokratiske samling (arabisk: التجمع الدستوري الديمقراطي; at-Taǧammu‘ ad-Dustūrī ad-Dīmuqrāṭī; fransk: Rassemblement constitutionnel démocratique, RCD) var et sosialistisk og nasjonalistisk tunisisk parti. Det etterfulgte president Ḥabīb Būrqībahs partier Néo-Destour (1934–64) og Parti socialiste destourien (1964–88), og ble grunnlagt av Zayn al-‘Ābidīn bin ‘Alī 27. februar 1988. Under bin 'Alī var RDC Tunisias dominerende parti, og vant en rekke udemokratiske valg i perioden fra 1988 til bin ‘Alī ble styrtet 14. januar 2011. Mohamed Ghannouchi var partiet siste viseformann og i flere år statsminister under president bin ‘Alī, men 18. januar forlot han partiet, som ble oppløst 9. mars 2011.
Jóhann Berg Guðmundsson

Landslaget

Han ble tatt ut i den islandske troppen til EM 2016 i Frankrike.
Han ble tatt ut i Islands tropp til VM i fotball 2018 i Russland.
Shahmaran

Shahmaran eller "Şahmaran" er en mytologisk figur i Anatolia, Iran og Irak. Ordet kommer fra "Shah" og "Maran". Shah betyr konge eller dronning, og maran betyr orm på kurdisk. Figuren sies å være en vis og velvillig kvinne, samt ormarnes dronning. Shahmaran er et så viktig figur i kurdisk mytologi.
Viksdalsmaling

Viksdalsmaling er en egen stilart innen rosemaling, den hadde sin storhetstid fra slutten av 1700-tallet og frem til ca. 1920. Viksdalsmaling er mest benyttet til dekor på asker, tiner og lignende bruksgjenstander, den er i liten grad benyttet til veggdekor slik man kan finne i andre varianter av rosemaling.
Eiletrt Sundt forteller hvordan bøndene nederst i Viksdalen drev med tønneproduksjon. Lenger opp i dalen var det både mangel på egnede materialer og problemer med transport av slike gjenstander og her konsentrerte bygdehåndverkerne seg om produksjon av små øskjer, tiner og skrin. Sundt forteller også om hvordan Viksdalinger kunne gjøre seg i stand til en bytur til Bergen for å selge produktene. I byen kunne de leie seg en bod som verksted. Der satte de sammen skrin og lokk og dekorerte dem med enkel maling. En sli bytur kunne ta 8-9 uker, og en dyktig kar kunne i ledige stunder lage 3-400 øskjer og tiner i året.
En gruppe innenfor Viksdalsmaling er Kjelstadmaling. Opphavsmannen til denne malingen var Kristen Kjelstad (1766–1844) fra gården Kjelstad øvre. Kristen hadde et nært samarbeid med sin bror, Øystein Kjelstad, som laget treproduktene. Kristen lærte også kunsten videre til mange av sine sambygdinger i Viksdalen, og på 1800-tallet var viksdalsmaling en av de viktigste inntektskildene for innbyggerne i Viksdalen. Eilert Sundt utpeker også kristen Kjelstad som den som begynte med masseproduksjon av øskjer og tiner i Viksdalen. Men det Kjelstad selv malte skiller seg klart fra det meste av den øvrige Viksdalsmalingen, Han var en kunstner. Mønstrene hans er enkle, men dekorative. Han bruker en ornamentikk som er typisk for Vestlandet med symetrisk oppbygde rosetter, enkle rankeborder, palmetter og tungefriser. Mest kjent er han for ølbollene sine, og disse er gjerne datert fra ca. 1820 til ca. 1840.
Kjennetegn for Viksdalsmaling er sirlig utformede S-er eller flettede spiraler. Bunnfargen skal være rustrød, sort, koboltblå eller umalt (synlig trestruktur).
Det er i dag litt nisjeproduksjon av produkter med viksdalsmaling. Noen av de som holder dette i hevd er Eldalstunet, en familiebedrift i Eldalsdalen.
Cool Devices

Cool Devices (クールディバイシス Kūru Dibaishisu) er en serie animerte hentai pornovideoer. Den ble sluppet ut som en OVA og består av elleve hovedsakelig urelaterte episoder, og er mest kjent for sitt ekstremt seksuelle innhold, som fokuserer på BDSM og andre fetisjer, i tillegg til sin høye produksjonsverdi sammenlignet med andre animeer på den tiden.
Karl Schwarzschild-medaljen

Karl Schwarzschild-medaljen' (På tysk: Karl-Schwarzschild-Medaille), som har fått sitt navn etter astrofysikeren Karl Schwarzschild, er en pris som deles ut av Astronomische Gesellschaft (Det tyske astronomiske selskap) til en fremragende astronom og astrofysiker.
Grammy Hall of Fame

Grammy Hall of Fame Award er en musikkpris stiftet i 1973 for å hedre innspillinger som er eldre enn 25 år og har «kunstnerisk eller historisk verdi» (qualitative or historical significance). Prisen er en del av Grammy-prisene som blir delt ut av National Academy of Recording Arts and Sciences hvert år i USA. Prisen kan gå til enkeltinnspillinger, singler eller album, i alle musikksjangre. I 2010 hadde cirka 850 innspillinger fått prisen og blitt innlemmet i Grammy Hall of Fame.
Demonenes port

Handling

Filmmanuset bygger på to noveller av Ryunosuke Akutagawa, den ene med samme tittel som filmen. Den andre heter Yabu no naka (藪の中) – Inne i lunden (1921), som tilsvarer hoveddelen av intrigen.
Handlingen kretser omkring en voldtekt av en kvinne og mordet på hennes mann, en samurai, og hvordan hendelsesforløpet oppfattes helt forskjellig av fire ulike vitner (inkludert offeret selv via spiritistisk medium). Spørsmålet handlingen stiller er hvordan man egentlig kan skille sant fra usant eller om det i det hele tatt er mulig.
Handlingen har intet med selve de legendariske Rashōmon-fortellinger å gjøre, men benytter disse bare stemningsskapende for sin handlingsramme, som spiller på den undergangs- eller endetidsstemning som Heian-tiden fremstår som i den japanske litteratur. Det heter at denne porten på 1100-tallet var blitt helt forfallen og var blitt et usselt  sted der tyver og andre usmakelige skikkelse skjulte seg, og hvor folk kvittet seg med lig og uønskede spebarn.
Sydney Brenner

Bakgrunn

Foreldrene hans var jødiske immigranter. Faren var skomaker og kom til Sør-Afrika fra Litauen i 1910, mens moren kom fra Riga i Latvia i 1922. Brenner ble utdannet ved Germiston High School og University of the Witwatersrand før han begynte å studere til en doktorgrad ved Exeter College i University of Oxford.

Forsker

I menneskekroppen finnes det hundretalls forskjellige celletyper og alle kommer de fra den befruktede eggcellen. Under fosterutviklingen skjer en svært omfattende økning av antallet celler, som spesialiseres for å danne kroppens forskjellige vev og organer. Selv i det voksne menneske nydannes det hver eneste dag store mengder celler. Parallelt med denne celletilvekkst forekommer, både hos mennesker i foster- og i voksenstadier, celledød som en normal prosess for at rett antall celler i vevene skal opprettholdes. Denne finstemte, kontrollerte eliminering av celler kalles programmert celledød.
Brenner innførte rundmarken Caenorhabditis elegans som modellorganisme, der man i detalj kunne studere celledelinger og cellespesialiseringer fra befruktet eggcelle til voksent individ.
En biografi som handler om Sydney Brenner og ble skrevet av Errol Friedberg fra USA.
I 2004 ble Brenner hedret med den sørafrikanske Mapungubwe-ordenen i gull.
Pygméer

Pygméer ( i entall pygmé eller pygme) er en eldre betegnelse på folkeslag der mennene i gjennomsnitt er lavere enn 150 cm. Slike folkegrupper finnes tradisjonelt blant annet i Sentral-Afrika og Sørøst-Asia.
Betegnelsen pygmé blir ofte betraktet som nedsettende, ikke minst av pygméene selv, som heller vil betegnes etter hvilken stamme de tilhører. Ordet pygmé brukes også om dyre- og fuglearter der individene er mindre enn de i liknende arter. Ordet kan også brukes som spøkefullt økenavn for en liten eller kortvokst mann.
Ordet pygmé kommer fra navnet på et kortvokst folkeslag, pygmaioi, i gresk mytologi.

Afrikanske pygmeer

Pygmeer i streng forstand finnes som en serie stammer i Kongo-regionen. De livnærer seg hovedsakelig som jegere og samlere i jungelområdene. Tradisjonelt har de blitt regnet som beslektet med kapoidene, som de deler en del anatomiske trekk med. Språklig skiller de afrikanske pygméene seg ikke fra nabofolkene, og snakker bantuspråk eller et annet Niger-nordofanianske språk, avhengig av hvor de lever.

Pygmeisme

Moderne genetikk har fastslått at pygmeisme styres av et enkelt gen. Ved giftemål mellom en pygme og en fra de omkringliggende folkene, vil barna enten bli pygme eller tilhøre det andre folket, aldri en mellomting. Det har blitt foreslått at pygméenes lave høyde er en tilpasning til livet i tette skoger, der en storvokst person vil ha vanskelig med å ta seg fram. Tilsvarende småvokste grupper kjennes fra andre arter i de samme områdene, som okapi og elefanter.
Otto Richard Kierulf

Bakgrunn og virke

Kierulf var sønn av oberstløytnant Christian Kierulf og Anne Marie Sofie Winge. Han tok militær utdannelse og avla i 1847 eksamen ved Krigsskolen og den Militære Høiskole. Deretter foretok han i 1849 en vitenskapelig utenlandsreise, gjentatt i 1859.
Kierulf var i utgangspunktet mer offiser enn politiker, og hans 12 år som Norges statsminister i Stockholm under regjeringen Stang og regjeringen Selmer kan sees som et karrieremessig intermesso, selv om han blir betraktet som en dyktig politiker som gjorde en betydelig innsats for et vennskapelig forhold mellom broderfolkene.
Han startet sin militære karriere i infanteriet, og ble secondløytnant i 1842. Fra 1847 tjenestegjorde han i artilleriet, hvor han ble oberstløytnant i 1860. Kierulf deltok aktivt i militærfaglig debatt og utredninger, men også i ikke-militært organisasjonsliv: han var medlem av direksjonen for Hovedbanen, vararepresentant til Stortinget 1871-73, og medlem av DKNVS. Etter riksrettsdommen i 1884 gikk han tilbake til offisersgjerningen, og avsluttet sin karriere som generalløytnant i 1896. 
Forfattren og journalisten Olaf Wilhelm Erichsen var Kierulfs nevø (søstersønn).

Utmerkelser

Kierulf ble tildelt en rekke ordener for sitt virke. Han ble i 1859 utnevnt til ridder St. Olavs orden og forfremmet til storkors 19. juli 1873 «for fortjenstlig Embedsvirksomhed». Kierulf var kansler for St. Olavs orden fra 1871 til 1884. Han var ridder av Serafimerordenen, storkors av både Nordstjerneordenen og Vasaordenen og ridder av Karl XIIIs orden. Kierulf var videre ridder av Dannebrogordenen, offiser av den italienske Sankt Mauritius' og Sankt Lasarus' orden, storkors av den spanske Karl IIIs orden og innehaver av første klasse (tilsvarende storkors) av den osmanske Osmanieordenen.
Kierulfs våpenplate som serafimerridder henger fortsatt i Riddarholmskyrkan, Stockholm. På platen er malt hans slektsvåpen og valgspråket «Constanter et iuste» (fast og rettvist).
Bajkalulker

Om gruppen

De to artene finnes kun i Bajkalsjøen i Sibir. De er hovedføden til bajkalselen.

Habitat

Begge artene er ferskvannsarter og er endemiske for Bajkalsjøen. De kan finnes på alle dybder, men liker seg best mellom 200 m og 500 m dybde.

Arter som finnes i Norge

Det finnes ingen arter av denne gruppen i Norge
Brickfields

Brickfields er en bydel like utafor den sentrale delen av Kuala Lumpur. Det er hovedsakelig et boligområde, og er kjent som Malaysias «Little India» på grunn av de mange indiske innbyggerne og virksomhetene. Jernbanestasjonen Kuala Lumpur Sentral ligger også i Brickfields.
Geomatikk

Geomatikk er et samlebegrep for fag som kombinerer tradisjonelle kartfag med informasjonsteknologi, og tar for seg hele spennet fra innsamling av data til visualisering og anvendelse.
Det arbeider med stedfestet (koordinatfestet) informasjon. Fagfeltet omfatter således fag som landmåling, kartografi, fotogrammetri, geodesi, GIS, hydrografi og fjernmåling. I tillegg kan fagfeltet omfatte emner som 3D-visualisering, 3D-design, 3D-kart, satellittmålinger (eksempelvis ved bruk GPS), navigasjon og geodesign.

Fagmiljøets organisering i Norge

GeoForum er en landsomfattende bransjeorganisasjon for personer, bedrifter eller etater som har sitt virke innenfor geomatikkfagene. Private geomatikkbedrifter kan være organisert i interesseorganisasjonen Geomatikkbedriftene